R. Fico, poslanec: (2001-09-05):
Pokiaľ ide o pána poslanca Engliša, chcem povedať, že tento návrh zákon pochádza z opozičnej dielne, teda nie sú súčasťou toho vládneho balíka, a najmä chcem pripomenúť, že vznikol naozaj už v apríli 2001. Okrem toho, a to potvrdzujem slová a myslím si pána poslanca Brocku, keď komentoval, že naozaj vláda nemá nič pripravené. Jednoducho neexistujú žiadne komplexné návrhy, ktoré by sa týkali boja s čiernou prácou, neexistujú žiadne návrhy na podporu zamestnávania absolventov vysokých škôl a už nemôžeme čakať, pretože my stále len čakáme, s čím príde vláda. Vláda s ničím nepríde. Vláda príde až potom, keď poslanci predložia nejaký iniciatívny poslanecký návrh, aby prekryla iniciatívu konkrétneho poslanca. Takže z tohto pohľadu si myslím, že stojí za úvahu posunúť prinajmenšom do druhého čítania a možno tým vyprovokovať vládu, aby bola aktívnejšia pri predkladaní návrhov, ktoré by mali byť bezprostrednou súčasťou jej aktivít. Chcem poďakovať pánovi poslancovi Kalmanovi za konštruktívny prístup k návrhu zákona. Nevyhradzujem si právo tvrdiť, že návrh zákona, ktorý je predložený, je perfektný, lebo je to naozaj prvý pokus. Prvý pokus predstaviť legislatívny rámec, ale preto som pripravený akceptovať všetky vylepšujúce pripomienky, ktoré by prichádzali do úvahy. Napriek tomu chcem argumentovať, že s tým veľkým počtom primátorov a starostov, s ktorým sme sa stretli pri príležitosti tohto návrhu zákona, sa ukázalo, že sú alebo majú predstavu o tom, ako to, ako to robiť. Pretože nie celkom súhlasím s názorom, že pri podmienke, že ponúknutá práca musí spĺňať určitú kvalitu, ako to je nakoniec pri zamestnávaní osôb, ktoré sú nezamestnané, že by nebolo pre takýchto ľudí dostatok roboty. Ale veď predsa zabudnime na to, že v pracovných testoch, že pôjde iba o zametanie alebo že pôjde o pílenie dreva. Ak mám vysokoškolsky vzdelaného človeka, ktorý je nezamestnaný, myslím si, že pokojne ho môžem zaradiť do kultúrnej činnosti. Ak mám športovca, môžem ho požiadať, aby mi urobil dvakrát do týždňa nejaký športový tréning bezplatne pre deti v obci a tak ďalej a tak ďalej. Záleží iba na šikovnosti a vynaliezavosti konkrétnych predstaviteľov mesta. Súhlasím, budú určite obce, ktoré vzhľadom na kvalitu predstaviteľov obecného zastupiteľstva nebudú s tým nič robiť a budú to ignorovať. Na druhej strane je veľmi veľa starostov, ktorí hovoria, dajte nám to do rúk, pripravíme robotu pre tých ľudí. Tí ľudia sa osvedčia, či chcú, alebo nechcú pracovať a my budeme komunikovať s okresným úradom práce a budeme o týchto veciach bezprostredne hovoriť. Bola tu ešte jedna otázka, na ktorú chcem reagovať, a to je otázka, čo s nezamestnanými, ktorí budú vyradení takýmto spôsobom zo subjektívnych dôvodov z evidencie nezamestnaných. Ale veď my také prípady máme. Sú osoby, ktoré zo subjektívnych dôvodov sú vyraďované. Nakoniec máme právnu úpravu, ktorá hovorí, že po 24 mesiacoch v evidencii nezamestnaných prechádza osoba zo subjektívnych dôvodov na 50-percentnú sociálnu dávku. Domnievam sa, že by bolo dobré kombinovať tento návrh zákona s tým, že by sme sa vrátili k pôvodnej právnej úprave, zrušili úpravu, ktorá hovorí o znižovaní na 50 %, aby naozaj takto boli postihnutí len tí, ktorí nie sú schopní absolvovať konkrétny pracovný test. Pán poslanec, ak žiadam od nezamestnaného, ktorý už je mimo podpornej doby, ktorý poberá sociálne dávky v plnej výške, aby sa ráčil ukázať dva alebo trikrát na obecnom úrade alebo na mestskom úrade, a aby ráčil odpracovať osem hodín neplatenej práce, a naozaj bude tam aj určitá miera benevolentnosti, ja som o tom presvedčený vo vzťahoch k týmto ľuďom, myslím si, že to nie je nič, nič strašné. Ak osem hodín odpracuje do týždňa, potom môže prísť na úrad práce okresný a zostane ako evidovaný v evidencii nezamestnaných. Ak nepríde, má smolu, pretože naozaj nemá záujem o žiadnu robotu. Lebo ako nezamestnaný chce, aby mu cez evidenciu nezamestnaných niekto túto prácu ponúkol. Zdá sa mi, že veľmi falošne sa pozeráme na týchto ľudí. Stalo sa mi, keď som o tom hovoril s miestnymi politikmi, no, to nebude dobré, keď takýto návrh zákona prijmeme, lebo čo keď medzi tými, čo pracujú načierno, sú naši voliči. Tak ale o koho máme záujem. Máme záujem, aby boli naši voliči tí, ktorí pracujú, platia dane alebo sú nezamestnaní a sú slušní, lebo plnia podmienky evidencie nezamestnanosti, alebo máme záujem o voličov, ktorí zneužívajú sociálny systém, chodia na jahody, na maliny, zarábajú 20 - 30 tisíc korún mesačne a potom ešte na taxíku príde z Prahy alebo odinakadiaľ a vyberie si sociálne dávky. Na tomto by sme snáď záujem nemali mať a možno, ak aj vzniknú nejaké straty takéhoto charakteru na percentách, malo by nám na tomto záležať. Som za to, aby sa najskôr zaviedol poriadok do evidencie nezamestnaných, aby sa v evidencii nezamestnaných nachádzali len tí, ktorí naozaj v evidencii nezamestnaných chcú byť. Napriek tomu oceňujem absolútne váš konštruktívny prístup. Chápem ho tak, že by mohla byť podpora pre zaradenie tohto alebo postúpenie tohto návrhu zákona do druhého čítania. Som pripravený akékoľvek pozmeňujúce návrhy, ktoré tento návrh vylepšia, v plnej miere akceptovať. Ďakujem, to je všetko k diskusii.